b'\n_START_ARTICLE_\nSl\xc3\xa4ndan\n_START_PARAGRAPH_\nSl\xc3\xa4ndan (\xe2\x80\x9dKorento\xe2\x80\x9d) oli Helsingiss\xc3\xa4 vuosina 1895\xe2\x80\x931900 ilmestynyt ruotsinkielinen lastenlehti._NEWLINE_Zachris Topeliuksen tukema Sl\xc3\xa4ndan perustettiin vuonna 1892 lakanneen Nya Trollsl\xc3\xa4ndanin jatkajaksi. Sen toimittajina ty\xc3\xb6skenteliv\xc3\xa4t Alta Dahlgren sek\xc3\xa4 vuoteen 1896 saakka Vera Hjelt, jonka tilalle tulivat seuraavana vuonna Toini Topelius ja h\xc3\xa4nen sisarensa poika Mikael Nyberg. Lehden avustajiin kuuluivat Rafael Hertzberg, Constance Ullner ja Immi Hell\xc3\xa9n. Vuosina 1895\xe2\x80\x931896 Sl\xc3\xa4ndanin rinnalla julkaistiin suomenkielist\xc3\xa4 Sirkka-lehte\xc3\xa4._NEWLINE_Lehden tarkoituksena oli opettaa lapsia toimimaan kristillisten ja oikeudenmukaisuuden periaatteiden mukaisesti sek\xc3\xa4 ymm\xc3\xa4rt\xc3\xa4m\xc3\xa4\xc3\xa4n luontoa, el\xc3\xa4imi\xc3\xa4 ja vieraita kansoja. Sen sis\xc3\xa4lt\xc3\xb6 koostui kaunokirjallisuudesta ja asia-artikkeleista. Aineistoa lainattiin ruotsalaisen Stina Quintin Folkskolans Barntidning -lehdest\xc3\xa4, joka puolestaan sai k\xc3\xa4ytt\xc3\xb6\xc3\xb6ns\xc3\xa4 Topeliuksen kertomuksia. Slandanin liitteen\xc3\xa4 ilmestyi Sl\xc3\xa4ndans Syssels\xc3\xa4ttningsblad, joka sis\xc3\xa4lsi arvoituksia, askarteluohjeita sek\xc3\xa4 tietoja kotiel\xc3\xa4inten ja kasvimaan hoidosta._NEWLINE_Topeliuksen kuoleman ja kannattamattomana lakanneen Sl\xc3\xa4ndanin my\xc3\xb6t\xc3\xa4 p\xc3\xa4\xc3\xa4ttyi my\xc3\xb6s Suomen ruotsinkielisen lastenlehdist\xc3\xb6n kultakausi. Sen j\xc3\xa4lkeen Suomessa ei moniin vuosiin ilmestynyt lainkaan ruotsinkielisi\xc3\xa4 lastenlehti\xc3\xa4, vaan niiden tilalla luettiin ilmeisesti ruotsinmaalaisia lehti\xc3\xa4.'